12.5.2023.
HR
Službeni list Europske unije
L 127/83
(153) Nadalje, društvo Hailide prodavalo je predmetni proizvod u Uniji i preko dodatnog povezanog društva u Uniji koje je djelovalo kao uvoznik.
Za tu je prodaju izvozna cijena izračunana na temelju cijene po kojoj je uvezeni proizvod prvi put preprodan nezavisnim kupcima u Uniji, u skladu s člankom 2. stavkom 9. osnovne uredbe.
Prilagodbe su se odnosile na sve troškove nastale između uvoza i preprodaje, uključujući troškove prodaje te opće i administrativne troškove povezanog uvoznika koji se nalazi u Uniji, te razumnu dobit (koja je u nedavnom ispitnom postupku o poli(vinil alkoholima) (89) za drugi kemijski proizvod utvrđena na razini od 6,89 % i upotrijebljena u ovom ispitnom postupku s obzirom na sličnost industrije i nesuradnju nepovezanih uvoznika) kako bi se utvrdila pouzdana izvozna cijena na razini granice Unije.
(154) Društvo Hailide navelo je u odgovoru na konačnu objavu da je primjena razine nominalne dobiti od 6,89 % iz nedavnog ispitnog postupka o poli(vinil alkoholima) neutemeljena i pretjerana.
Tvrdilo je da poli(vinil alkoholi) i pređa velike čvrstoće od poliestera nemaju slična kemijska ni fizička svojstva, da imaju različitu krajnju namjenu i različite krajnje korisnike te da su tržišta za ta dva proizvoda različita.
Stoga, prema tvrdnjama društva Hailide, dobit ostvarena u sektoru poli(vinil alkohola) nije ni na koji način reprezentativna za ono što određeno društvo može ostvariti trgovanjem pređom velike čvrstoće od poliestera.
Nadalje, društvo Hailide tvrdilo je da bi, ako je razina dobiti koju proizvođači pređe velike čvrstoće od poliestera iz Unije mogu ostvariti u uobičajenim tržišnim uvjetima bez dampinškog uvoza manja od 6 %, bilo čudno da trgovci tim proizvodom mogu ostvariti veću dobit na istom tržištu.
(155) Nadalje, i udruženje CIRFS smatralo je da upotrijebljena nominalna dobit nije primjerena referentna vrijednost u slučaju pređe velike čvrstoće od poliestera, tvrdeći, suprotno stajalištu društva Hailide, da se takvom profitnom maržom uvelike podcjenjuje dobit uvoznika u sektoru pređe velike čvrstoće od poliestera.
Umjesto toga, udruženje CIRFS predložilo je noviji predmet koji uključuje umjetna vlakna, a koji bi bio reprezentativniji za profitnu maržu nepovezanih uvoznika, to jest predmet o kabelima od optičkih vlakana (90), u kojem je profitna marža utvrđena na razini od 15 do 25 %.
Nadalje, udruženje CIRFS smatralo je da Komisija ne bi trebala poticati nesuradnju nepovezanih uvoznika podcjenjivanjem profitne marže.
Umjesto toga, Komisija bi, prema stajalištu udruženja CIRFS, trebala primijeniti proaktivan pristup uvidom u financijska izvješća poznatih uvoznika i upotrebom tih izvješća kao najboljih raspoloživih podataka.
(156) Prvo, kako je navedeno u uvodnoj izjavi 153., zbog nesuradnje nepovezanih uvoznika u ovom predmetu Komisija je upotrijebila nominalnu dobit iz nedavnog ispitnog postupka u kemijskoj industriji, u kojem je utvrđeno da se takva dobit smatra razumnom.
Drugo, usporedba dobiti trgovaca i dobiti koju su proizvođači iz Unije mogli ostvariti, a koju je iznijelo društvo Hailide, neosnovana je zbog bitnih razlika u djelatnostima društva koje se bavi proizvodnjom u odnosu na djelatnosti društva koje se bavi trgovinom.
(157) Nastavno na sličnost poli(vinil alkohola) i pređe velike čvrstoće od poliestera, iako nije sporno da poli(vinil alkoholi) i pređa velike čvrstoće od poliestera imaju različita kemijska i fizička svojstva, namjene, korisnike i tržišta, nepobitna je činjenica da su oba proizvoda dio kemijske industrije.
Nadalje, društvo Hailide nije obrazložilo zašto upotrijebljena nominalna dobit ne bi bila reprezentativna za dobit koju je ostvario trgovac pređom velike čvrstoće od poliestera.
Stoga je Komisija zaključila da je dobit ostvarena u sektoru poli(vinil alkohola) reprezentativna za ono što društvo može ostvariti trgovanjem pređom velike čvrstoće od poliestera.
S druge strane, kabeli od optičkih vlakana, kao i glavna sirovina koja se upotrebljava u njihovoj proizvodnji (optička vlakna), koriste se u telekomuni­ kacijskoj industriji i nisu ni najmanje povezani s kemijskom industrijom.
Stoga u ovom ispitnom postupku o pređi velike čvrstoće od poliestera ne bi bilo primjereno upotrijebiti profitne marže za nepovezane uvoznike iz predmeta o kabelima od optičkih vlakana.
(158) Nadalje, suprotno tvrdnjama udruženja CIRFS, Komisija je nominalnu dobit iz predmeta o poli(vinil alkoholima) upotrijebila tek nakon poticanja nepovezanih uvoznika da joj se jave i surađuju u ispitnom postupku (što je učinila izričitim pozivanjem poznatih uvoznika na sudjelovanje u postupku odabira uzorka odnosno objavljivanjem na internetskim stranicama posebnog upitnika namijenjenog nepovezanim uvoznicima spremnima na suradnju) te nakon što se pokazalo da neće biti takve suradnje.
Stoga Komisija nikako nije mogla poticati nepovezane uvoznike na nesuradnju podcjenjivanjem profitne marže koju je u konačnici upotrijebila.
(89) Uvodna izjava 352.
Provedbene uredbe Komisije (EU) 2020/1336 оd 25. rujna 2020. o uvođenju konačnih antidampinških pristojbi na uvoz određenih poli(vinil alkohola) podrijetlom iz Narodne Republike Kine (SL L 315, 29.9.2020., str. 1.).
(90) Provedbena uredba Komisije (EU) 2021/2011 od 17. studenoga 2021. o uvođenju konačne antidampinške pristojbe na uvoz kabela od optičkih vlakana podrijetlom iz Narodne Republike Kine, SL L 410, 18. studenoga 2021., str. 51., uvodna izjava 367.